b'\n_START_ARTICLE_\nKongen av Queens\n_START_SECTION_\nHovedakt\xc3\xb8rer\n_START_PARAGRAPH_\nDoug selv spilles av komikeren Kevin James, og jobber i budbilfirmaet IPS (International Parcel Service). Han er en mann som nyter en god matbit i tide og utide. Han er ogs\xc3\xa5 lidenskapelig fan av baseball-laget New York Mets, og er videre interessert i ogs\xc3\xa5 amerikansk fotball og de fleste andre av idrettene som er popul\xc3\xa6re i USA._NEWLINE_Hans kone, Carrie, spilles av Leah Remini og er advokatsekret\xc3\xa6r. Hun har et hardt skall, men er god p\xc3\xa5 bunn. _NEWLINE_Hennes far, Arthur Eugene Spooner, bor i kjelleren deres, siden han ikke ville flytte p\xc3\xa5 gamlehjem da kona d\xc3\xb8de. Han spilles av Jerry Stiller. Han er en eksentrisk type, og kommer ofte p\xc3\xa5 mer eller mindre gode ideer om ting han har tenkt \xc3\xa5 gjennomf\xc3\xb8re, ofte til Doug og Carries fortvilelse, da en del av hans krumspring g\xc3\xa5r p\xc3\xa5 deres bekostning.\n_START_SECTION_\nAndre roller\n_START_PARAGRAPH_\nDougs kamerater Deacon Palmer, Spence Olchin og Dougs fetter Danny, som trer inn i vennegjengen da Richie Ianucci \xc3\xa5ker ut av serien (etter sesong 2), er ogs\xc3\xa5 ofte med. _NEWLINE_Deacon John Palmer (Victor Williams) er Dougs mest normale venn, og er hans kollega som budbilsj\xc3\xa5f\xc3\xb8r for IPS. Hans kone Kelly (Merrin Dungey, er ogs\xc3\xa5 \xc3\xa5 se n\xc3\xa5 og da, og omtales ofte som Carries n\xc3\xa6reste venninne. Deacon har tidligere tjenestegjort i "National Guard". Hans far var en tannlege og Deacon kom dermed fra en rik familie. _NEWLINE_Spence Olchin (Patton Oswalt) bor i f\xc3\xb8rste del av serien hjemme hos sin mor, men senere sammen med Danny Heffernan. P\xc3\xa5 tross av, eller kanskje p\xc3\xa5 grunn av, dette har han aldri hatt intim omgang med en kvinne. Dette f\xc3\xb8rer til mye bespottelser og vittige situasjoner og misforst\xc3\xa5elser. _NEWLINE_Danny Heffernan (Gary Valentine) er i forhold til sin fetter noe mindre, men ser allikevel opp til Doug. Han f\xc3\xa5r seg etter hvert jobb i IPS etter \xc3\xa5 ha mislyktes som mye annet. Han eide f\xc3\xb8r en pizza-sjappe som gikk konkurs._NEWLINE_Lou Ferrigno (som spiller seg selv) \xe2\x80\x93 flytter inn som familiens nabo i en sentral sesong. Han blir fort en av Dougs venner, og opptrer ofte moralsk, dog har ogs\xc3\xa5 han sine menneskelige feil. Vitser og henvisninger til hans rolle som Hulken i TV-serien med samme navn, er det ikke f\xc3\xa5 av. _NEWLINE_Holly Shumpert (Nicole Sullivan) \xe2\x80\x93 dukker opp i rollen som hundepasser som tar med seg Arthur p\xc3\xa5 sine turer i parken mot l\xc3\xb8nn fra Doug og Carrie, siden de vil ha fred i huset. Etter hvert blir hun en venn av familien._NEWLINE_Richie Iannucci (Larry Romano) er Dougs barndomsvenn og en italiensk\xc3\xa6ttet skj\xc3\xb8rtejeger av rang. Han \xc3\xa5ker ut av serien etter sesong 2, men dukker opp igjen i en liten rolle i sesong 3._NEWLINE_Videre er ogs\xc3\xa5 Dougs s\xc3\xb8ster Stephanie (Ricki Lake), og Dougs foreldre Joe (Dakin Matthews) og Janet (Jenny O\'Hara) innblandet i en episode n\xc3\xa5 og da.\n_START_SECTION_\nKobling til andre serier\n_START_PARAGRAPH_\nKongen av Queens har en n\xc3\xa6r tilknytning til serien Alle elsker Raymond, og hovedpersonene er ofte \xc3\xa5 se i hverandres serie, dog med litt forskjellig omstendighet._NEWLINE_I Kongen av Queens, opptrer noen ganger Ray Barone (Ray Romano), og hans familie i sine n\xc3\xb8yaktige roller i forhold til Alle elsker Raymond, og de har f\xc3\xb8lgelig samme rollenavn og lik oppf\xc3\xb8rsel._NEWLINE_I Alle elsker Raymond, derimot, opptrer ofte Kevin James, men her i varierende rolle. Noen ganger som en n\xc3\xb8ytral person kalt Kevin, men i de nyere episodene har hans rolle som budbilsj\xc3\xa5f\xc3\xb8r, og til og med navnet Doug, dukket opp. Andre rolleskikkelser fra Kongen av Queens, har imidlertid ikke v\xc3\xa6rt \xc3\xa5 se i Alle elsker Raymond, med unntak av Gianni som jobber p\xc3\xa5 Danny Heffernan\'s Pizza-restaurant.'